b'\n_START_ARTICLE_\nTunisia\n_START_SECTION_\nMaantiede\n_START_PARAGRAPH_\nTunisian maasto jakaantuu kolmeen alueeseen. Maan pohjoisosassa on kapea vuorten suojaama rannikkovy\xc3\xb6hyke, keski- ja l\xc3\xa4nsiosissa on vuoristoja, jossa sijaitsee maan korkein kohta Jabal ash Shanabi (1\xc2\xa0544 metri\xc3\xa4), ja etel\xc3\xa4osassa on aroa ja aavikkoa, joka kuuluu Saharan reuna-alueisiin._NEWLINE_Rannikolla ja vuoristoalueen pohjoisosassa vallitsee v\xc3\xa4limerenilmasto, ja siell\xc3\xa4 saadaan talvisaikaan kohtalaisia sateita. My\xc3\xb6s alkukes\xc3\xa4st\xc3\xa4 ja syksyll\xc3\xa4 saadaan ajoittain sateita, mutta kes\xc3\xa4 on poutainen ja kuuma. Kukkuloiden sateisimmissa osissa sataa 600\xe2\x80\x93900\xc2\xa0millimetri\xc3\xa4 vuodessa. Korkeimmilla vuorilla sataa lunta noin kymmenen\xc3\xa4 p\xc3\xa4iv\xc3\xa4n\xc3\xa4 vuodessa, mutta merenpinnan tasalla se on eritt\xc3\xa4in harvinaista. Maan keski- ja etel\xc3\xa4osissa sataa selv\xc3\xa4sti v\xc3\xa4hemm\xc3\xa4n. Sis\xc3\xa4maassa voi olla talvella pakkasta. Mit\xc3\xa4 etel\xc3\xa4mm\xc3\xa4ksi menn\xc3\xa4\xc3\xa4n, sit\xc3\xa4 kuivempi ja kuumempi on ilmasto._NEWLINE_Ichkeulj\xc3\xa4rvi maan pohjoisosassa l\xc3\xa4hell\xc3\xa4 V\xc3\xa4limeren rannikkoa on t\xc3\xa4rke\xc3\xa4 muuttolintujen lev\xc3\xa4hdyspaikka. Sen kattava kansallispuisto on ollut Unescon maailmanperint\xc3\xb6kohde vuodesta 1980. Kaikkiaan maassa on seitsem\xc3\xa4n kansallispuistoa ja 14 muuta luonnonsuojelualuetta._NEWLINE_Tunisian kasvillisuus on tammi- ja havumets\xc3\xa4\xc3\xa4, aroa ja laidunmaata. Maassa on tavattu yli 2\xc2\xa0100 putkilokasvilajia, jotka edustavat erilaisia kasvillisuustyyppej\xc3\xa4 kosteikoista Saharan autiomaahan. Omaleimaisia el\xc3\xa4inlajeja ovat strutsit, antiloopit, villisiat ja piikkisiat. Saharan aavikolla el\xc3\xa4\xc3\xa4 harvinaisia aavikkokettuja._NEWLINE_Tunisian pinta-alasta 18,3 prosenttia soveltuu viljelyyn. Vuonna 2012 keinokastelun piiriss\xc3\xa4 oli 4\xc2\xa0590 neli\xc3\xb6kilometri\xc3\xa4.\n_START_SECTION_\nVarhaiset vuodet, ottomaanien ja ranskalaisten valtakausi\n_START_PARAGRAPH_\nNykyisen Tunisian vanhimpia asukkaita ovat berberit. Tyroksesta foinikialaiset siirtolaiset perustivat 814 eaa. Karthagon, perim\xc3\xa4tiedon mukaan Didon johdolla. Karthago oli vuosisatojen ajan laaja ja huomattava valtakunta, kunnes roomalaiset tuhosivat sen kolmannessa puunilaissodassa vuonna 146 eaa. Sen j\xc3\xa4lkeen alueesta tehtiin Rooman Africa-niminen provinssi, jonka nimi on aikojen kuluessa laajentunut koko mannerta tarkoittavaksi._NEWLINE_400-luvulla, Rooman valtakunnan tuhoutumisen aikoihin nykyisen Tunisian valloittivat maahan Keski-Euroopasta Espanjan kautta tulleet vandaalit. He perustivat valtakunnan, jonka p\xc3\xa4\xc3\xa4kaupunkina oli Karthago. It\xc3\xa4-Rooma valtasi Pohjois-Afrikan takaisin vandaalisodassa vuosina 533\xe2\x80\x93534. Roomalaiset hallitsivat aluetta 600-luvulle asti, jolloin maan valloittivat arabit, ja v\xc3\xa4hitellen islamista tuli alueella vallitseva uskonto. Vuonna 909 berberit veiv\xc3\xa4t Tunisian arabeilta. Fatimidit hallitsivat aluetta 900-luvun alussa ja perustivat uuden p\xc3\xa4\xc3\xa4kaupungin Mahdian vuonna 920. Heid\xc3\xa4n j\xc3\xa4lkeens\xc3\xa4 vallan sai Ziridien berberidynastia, joka piti p\xc3\xa4\xc3\xa4kaupunkiaan Kairouanissa. Seuraavan berberidynastian Hammadidien p\xc3\xa4\xc3\xa4kaupunki oli Beni Hammadin Al Qal\xe2\x80\x99a. Vuonna 1159 Tunisian valtasivat almohadit, joita seuranneiden hafsidien valtakausi vuosina 1229\xe2\x80\x931574 oli vaurauden aikaa. Vuonna 1574 ottomaanit valtasivat Tunisian ja hallitsivat sit\xc3\xa4 paikallisen aluksi Deyksi my\xc3\xb6hemmin Beyksi kutsutun edustajansa kautta. 1500-luvun loppupuolella Tunisiasta tuli pahamaineinen merirosvovaltio, yksi barbareskivaltioista. Osmanien valta alueella pysyi vuoteen 1881, jolloin Ranska valloitti maan ja teki siit\xc3\xa4 protektoraatin._NEWLINE_Alueella k\xc3\xa4ytiin merkitt\xc3\xa4vi\xc3\xa4 taisteluja toisessa maailmansodassa marraskuusta 1942 toukokuuhun 1943, jolloin saksalais-italialaiset joukot antautuivat liittoutuneille.\n_START_SECTION_\nItsen\xc3\xa4isyys\n_START_PARAGRAPH_\nTunisia itsen\xc3\xa4istyi vuonna 1956, ja seuraavana vuonna siit\xc3\xa4 tuli tasavalta, jonka presidentiksi valittiin Habib Bourguiba. Hallintonsa alkuvuosina Bourguiba tuki naapurimaa Algeriaa sen itsen\xc3\xa4isyyskamppailussa, mik\xc3\xa4 huononsi v\xc3\xa4lej\xc3\xa4 Ranskaan. Sis\xc3\xa4politiikassa h\xc3\xa4n oli radikaali uudistaja, joka muutti maataan l\xc3\xa4nsimaisemmaksi \xc3\xb6ljyn tuoman varallisuuden turvin. Tunisian on sanottu siirtyneen Bourguiban hallintokaudella keskiajalta 1900-luvulle. Kylm\xc3\xa4n sodan vuosina maa pysytteli it\xc3\xa4- ja l\xc3\xa4nsiliittoutumien ulkopuolella, mutta tuki Palestiinan vapaustusj\xc3\xa4rjest\xc3\xb6 PLO:ta._NEWLINE_Bourguiba pysyi Tunisian presidenttin\xc3\xa4 vuoteen 1987 saakka, jolloin vanhenevan presidentin syrj\xc3\xa4ytti er\xc3\xa4\xc3\xa4nlaisen palatsivallankumouksen avulla p\xc3\xa4\xc3\xa4ministeri Zine el-Abidine Ben Ali. Ensimm\xc3\xa4iset monipuoluevaalit pidettiin vuonna 1989, mutta kaikki paikat meniv\xc3\xa4t uuden nimen ottaneelle vallassa olleelle puolueelle. Ben Alia kehuttiin vakauden ja taloudellisen menestyksen turvaamisesta, mutta arvosteltiin kansalaisten vapauksien rajoittamisesta. Vuosien 1989 ja 1994 presidentinvaaleissa h\xc3\xa4nell\xc3\xa4 ei ollut vastaehdokkaita, ja vuosina 1999, 2004 ja 2009 h\xc3\xa4n sai valtaosan \xc3\xa4\xc3\xa4nist\xc3\xa4. Perustuslakia muutettiin kahdesti, jotta Ben Ali saatettiin valita presidentiksi kaikkiaan viisi kertaa.\n_START_SECTION_\nPresidentti\n_START_PARAGRAPH_\nTunisia on semipresidentiaalinen tasavalta. Tunisiassa on ollut 50 vuoden aikana vain kaksi presidentti\xc3\xa4. Maan ensimm\xc3\xa4inen presidentti oli Habib Bourguiba. Vuosina 1987\xe2\x80\x932011 Zine el-Abidine Ben Ali toimi maan toisena presidenttin\xc3\xa4, jonka aikana hallitus oli k\xc3\xa4yt\xc3\xa4nn\xc3\xb6ss\xc3\xa4 yhden puolueen hallussa. Maaliskuussa 2011 Tunisian vallankumouksen j\xc3\xa4lkeen oikeus hajotti hallitsevan puolueen, ja maanpakoon l\xc3\xa4htenyt presidentti ja hallitus korvattiin v\xc3\xa4liaikaishallinnolla. Vaalit suunniteltiin pidett\xc3\xa4viksi hein\xc3\xa4kuussa, mutta ne lyk\xc3\xa4ttiin lokakuuhun. Uudeksi v\xc3\xa4liaikaispresidentiksi valittiin lopulta Moncef Marzouki. Presidentinvaalit j\xc3\xa4rjestettiin 23. marraskuuta 2014. Sen toiselle kierrokselle p\xc3\xa4\xc3\xa4siv\xc3\xa4t 88-vuotias anti-islamistista puoluetta edustava Beji Caid Essebsi ja istuva presidentti, 69-vuotias Moncef Marzouki. Ovensuukyselyn mukaan Essebsi oli saamassa noin 55 prosenttia \xc3\xa4\xc3\xa4nist\xc3\xa4 ja tulisi siten valituksi. Essebsi valittiin maan presidentiksi joulukuussa 2014. Essebsi kuoli 25.7.2019 ja presidentin virkaa alkoi v\xc3\xa4liaikaisesti hoitaa parlamentin puhemies Mohamed Ennaceur. Presidentinvaalit j\xc3\xa4rjestet\xc3\xa4\xc3\xa4n syksyll\xc3\xa4 2019.  Syyskuun puoliv\xc3\xa4liss\xc3\xa4 pidetyill\xc3\xa4 vaalin ensimm\xc3\xa4isell\xc3\xa4 kierroksella jatkoon p\xc3\xa4\xc3\xa4siv\xc3\xa4t ennakkosuosikki Nabil Karoui ja riippumaton ehdokas Kais Saied_NEWLINE_Presidentti valitaan viideksi vuodeksi kerrallaan; vuonna 2014 hyv\xc3\xa4ksytyn uuden perustuslain mukaan kausien m\xc3\xa4\xc3\xa4r\xc3\xa4 on rajattu kahteen. Presidentill\xc3\xa4 on valta nimitt\xc3\xa4\xc3\xa4 p\xc3\xa4\xc3\xa4ministeri ja hallitus. Keskusjohdolla on my\xc3\xb6s valtaa valita aluehallintoa. Pormestarit ja aluevaltuustot valitaan paikallisilla vaaleilla, mutta niill\xc3\xa4 on l\xc3\xa4hinn\xc3\xa4 neuvoa antava rooli.\n_START_SECTION_\nParlamentti ja hallitus\n_START_PARAGRAPH_\nLakias\xc3\xa4\xc3\xa4t\xc3\xa4v\xc3\xa4n\xc3\xa4 elimen\xc3\xa4 toimii kaksikamarinen parlamentti. Sen alahuoneessa on 214 edustajanpaikkaa. Alahuoneen edustajat valitaan viideksi vuodeksi kerrallaan. Parlamentin yl\xc3\xa4huoneessa 126 edustajaa kuuden vuoden kausilla. Heist\xc3\xa4 presidentti nimitt\xc3\xa4\xc3\xa4 41 ja paikallisviranomaiset ja ammattiliitot 85. _NEWLINE_Vallankumouksen j\xc3\xa4lkeen Tunisian p\xc3\xa4\xc3\xa4ministerin\xc3\xa4 toimi 2010-luvun alkupuolella Ali Larayedh. H\xc3\xa4n erosi paikaltaan tammikuun alussa 2014. Eron tarkoituksena oli rauhoittaa kuukausia kest\xc3\xa4neet levottomuudet. Pyrkimyksen\xc3\xa4 oli t\xc3\xa4m\xc3\xa4n j\xc3\xa4lkeen koota virkamieshallitus. Hallitusneuvottelija ja p\xc3\xa4\xc3\xa4ministeriehdokas Mehdi Jomaa ilmoitti 26. tammikuuta 2014, ett\xc3\xa4 h\xc3\xa4n ei onnistunut virkamieshallituksen muodostamisessa. Sen sijaan h\xc3\xa4n kokosi v\xc3\xa4liaikaishallituksen 26. tammikuuta 2014. My\xc3\xb6s uusi perustuslaki hyv\xc3\xa4ksyttiin parlamentissa 26. tammikuuta 2014._NEWLINE_Tunisia on ollut johtava arabimaa naisten oikeuksien edist\xc3\xa4misess\xc3\xa4. Pian itsen\xc3\xa4istymisen j\xc3\xa4lkeen tuli voimaan henkil\xc3\xb6laki, joka salli naisten hakea passia, avata pankkitilin ja perustaa yrityksen. Moniavioisuus kiellettiin ensimm\xc3\xa4isen\xc3\xa4 arabimaista. Tytt\xc3\xb6jen koulunk\xc3\xa4ynti\xc3\xa4 rohkaistiin, ja nykyisin yliopisto-opiskelijoista ja esimerkiksi juristeista huomattava osa on naisia.\n_START_SECTION_\nAsevoimat\n_START_PARAGRAPH_\nPuolustusministeri\xc3\xb6 hallinnoi asevoimia, jotka koostuvat maavoimista, laivastosta ja ilmavoimista. Vuoteen 2002 menness\xc3\xa4 Tunisian maavoimat koostui 27 000 sotilaasta, laivasto puolestaan 4 500 sotilaasta ja ilmavoimat 3 500 lentosotamiehest\xc3\xa4.\n_START_SECTION_\nSananvapaus\n_START_PARAGRAPH_\nTunisian sananvapaus on parantunut arabikev\xc3\xa4\xc3\xa4n vallankumouksen ansiosta. Freedom House -j\xc3\xa4rjest\xc3\xb6 luokitteli vuoden 2015 aikoihin Tunisian ainoaksi arabimaaksi, jossa on sananvapaus. Vastaava arvio Toimittajat ilman rajoja -j\xc3\xa4rjest\xc3\xb6lt\xc3\xa4 on hiukan kielteisempi. Silti ongelmiakin on. Toimittajat saattavat joutua oikeuteen esimerkiksi viranomaisten loukkaamisesta. Tunisialainen Bloggaaja Yassine Ayari tuomittiin vuoden 2015 alussa vuodeksi vankeuteen armeijan h\xc3\xa4p\xc3\xa4isemisest\xc3\xa4 Facebookissa.\n_START_SECTION_\nTalous\n_START_PARAGRAPH_\nTunisian talous on monipuolinen. Talous perustuu matkailuun, kaivosteollisuuteen, maatalouteen ja teollisuustuotteiden valmistukseen. My\xc3\xb6s \xc3\xb6ljyll\xc3\xa4 on t\xc3\xa4rke\xc3\xa4 osuus Tunisian taloudessa. Tunisian rahayksikk\xc3\xb6 on Tunisian dinaari. Dinaareita ei saa kuljettaa maan ulkopuolelle. Turistipaikoissa my\xc3\xb6s euroja hyv\xc3\xa4ksyt\xc3\xa4\xc3\xa4n ep\xc3\xa4virallisena maksuv\xc3\xa4lineen\xc3\xa4._NEWLINE_Tunisialla on ollut yhteisty\xc3\xb6sopimus Euroopan unionin kanssa jo vuodesta 1998. Tunisian ja EU:n v\xc3\xa4linen teollisuustuotteiden vapaakauppasopimus astui voimaan vuonna 2008. EU onkin Tunisian t\xc3\xa4rkein kauppakumppani._NEWLINE_Merkitt\xc3\xa4vimm\xc3\xa4t luonnonvarat ovat \xc3\xb6ljy ja maakaasu, fosfaatti, rautamalmi ja suola. Merkitt\xc3\xa4vimm\xc3\xa4t maataloustuotteet ovat oliivit ja oliivi\xc3\xb6ljy, vilja, sitrushedelm\xc3\xa4t, mantelit ja taatelit. Merkitt\xc3\xa4vimpiin vientituotteisiin kuuluvat tekstiilit, fosfaatti ja \xc3\xb6ljy.\n_START_SECTION_\nLiikenne\n_START_PARAGRAPH_\nTunisiassa on teit\xc3\xa4 19\xc2\xa0418 kilometri\xc3\xa4, joista A1 Tunis-Sfax, P1 Tunis-Libya ja P7 Tunis-Algeria isompia moottoriteit\xc3\xa4._NEWLINE_Tunisiassa on 30 lentokentt\xc3\xa4\xc3\xa4, joista t\xc3\xa4rkeimm\xc3\xa4t Tunisian Carthagen kansainv\xc3\xa4linen lentoasema ja Djerba-Zarzisin kansainv\xc3\xa4linen lentoasema. Uusi lentokentt\xc3\xa4 Enfidha \xe2\x80\x93 Hammametin kansainv\xc3\xa4linen lentoasema valmistui lokakuussa 2009, mutta avajaiset viiv\xc3\xa4styiv\xc3\xa4t vuoteen 2011. Lentokentt\xc3\xa4 on Soussen pohjoispuolella Enfidhassa ja se p\xc3\xa4\xc3\xa4asiassa palvelee Hammametin ja Port El Kantaouin lomakohteita sek\xc3\xa4 sis\xc3\xa4maan kaupunkeja kuten Kairouania. Tunisiassa on nelj\xc3\xa4n lentoyhti\xc3\xb6n p\xc3\xa4\xc3\xa4majat: Tunisair, Karthago Airlines, Nouvelair ja Tunisair Express._NEWLINE_Rautateit\xc3\xa4 on 2\xc2\xa0165\xc2\xa0kilometri\xc3\xa4 ja niit\xc3\xa4 operoi valtion omistama SNCFT. Tunisin alueella on my\xc3\xb6s raitiovaunuverkosto Metro Leger._NEWLINE_Tunisian merkitt\xc3\xa4vimm\xc3\xa4t satamakaupungit ovat Biserta, Gab\xc3\xa8s, Rad\xc3\xa8s, Sfax ja Skhira.\n_START_SECTION_\nV\xc3\xa4est\xc3\xb6\n_START_PARAGRAPH_\nVuonna 2016 Tunisiassa arvioitiin el\xc3\xa4v\xc3\xa4n 11\xc2\xa0134\xc2\xa0588 asukasta._NEWLINE_Tunisian v\xc3\xa4est\xc3\xb6 periytyy berbereist\xc3\xa4 ja arabeista. Eurooppalaisia ja juutalaisia on pienen\xc3\xa4 v\xc3\xa4hemmist\xc3\xb6n\xc3\xa4. Noin 98 prosenttia v\xc3\xa4est\xc3\xb6st\xc3\xa4 on islaminuskoisia. Djerban saarella on el\xc3\xa4nyt jo kauan vahva juutalaisyhteiskunta. Suurin osa v\xc3\xa4est\xc3\xb6st\xc3\xa4 puhuu \xc3\xa4idinkielen\xc3\xa4\xc3\xa4n arabiaa, mutta my\xc3\xb6s ranskaa puhutaan yleisesti. 1990-luvulla laskettiin, ett\xc3\xa4 \xc3\xa4idinkielelt\xc3\xa4\xc3\xa4n ranskankielisi\xc3\xa4 oli noin 11\xc2\xa0000 ja berberikielen puhujia 26\xc2\xa0000.\n_START_SECTION_\nKulttuuri\n_START_PARAGRAPH_\nKoska Tunisia on pieni ja varsin homogeeninen maa, sen kansallistunne on vahva. Sit\xc3\xa4 vahvistavat muistot viimeaikaisista vaikeuksista etenkin itsen\xc3\xa4isyyskamppailusta ranskalaisia vastaan._NEWLINE_Tunisialaisessa ruokavaliossa vehn\xc3\xa4 on keskeisess\xc3\xa4 asemassa, ja sit\xc3\xa4 sy\xc3\xb6d\xc3\xa4\xc3\xa4n sek\xc3\xa4 kuskusina ett\xc3\xa4 leip\xc3\xa4n\xc3\xa4. Muita keskeisi\xc3\xa4 raaka-aineita ovat oliivit ja oliivi\xc3\xb6ljy, lampaanliha, hedelm\xc3\xa4t ja vihannekset. Yksinkertaista kuskusia sy\xc3\xb6d\xc3\xa4\xc3\xa4n l\xc3\xa4hes p\xc3\xa4ivitt\xc3\xa4in, ja juhlaruuaksi siit\xc3\xa4 tehd\xc3\xa4\xc3\xa4n monimutkaisempia versioita. Rannikolla sy\xc3\xb6d\xc3\xa4\xc3\xa4n my\xc3\xb6s kalaa ja \xc3\xa4yri\xc3\xa4isi\xc3\xa4. Maalla juodaan enemm\xc3\xa4n teet\xc3\xa4, kaupungeissa kahvia._NEWLINE_Karthagon rauniot ovat yh\xc3\xa4 turistikohteena kiinnostavat. Maassa on kaikkiaan kahdeksan Unescon maailmanperint\xc3\xb6kohdetta: Dougga, El Jemin amfiteatteri, Ichkeulin kansallispuisto, Kairouan, Karthagon rauniot, Kerkuanen puunilaiskaupunki ja sen nekropoli, Soussen medina ja Tunisin medina.\n_START_SECTION_\nUrheilu\n_START_PARAGRAPH_\nTunisian suosituin laji on jalkapallo, ja maan jalkapallomaajoukkue on pelannut MM-kisoissa viidesti vuosina 1978, 1998, 2002, 2006 ja 2018. Maa on FIFA-rankingissa marraskuussa 2017 sijalla 28. Se voitti is\xc3\xa4nt\xc3\xa4maana Afrikan-mestaruuden vuonna 2004. Tunisian p\xc3\xa4\xc3\xa4sarja on nimelt\xc3\xa4\xc3\xa4n Ligue Professionnelle 1, jota on pelattu vuodesta 1957 l\xc3\xa4htien. Sarjan menestyneimpi\xc3\xa4 seuroja ovat Esp\xc3\xa9rance, Club Africain ja \xc3\x89toile Sportive du Sahel. Tunisia on varsin menestynyt my\xc3\xb6s k\xc3\xa4sipallossa. Maa on voittanut yhdeks\xc3\xa4n kertaa miesten Afrikan-mestaruuskilpailut, joka on Afrikan-mestaruuskisojen enn\xc3\xa4tys. My\xc3\xb6s naisissa Tunisia on voittanut kaksi Afrikan-mestaruutta k\xc3\xa4sipallossa. Tunisia is\xc3\xa4nn\xc3\xb6i my\xc3\xb6s kerran miesten maailmanmestaruuskilpailuja vuonna 2005. Tuolloin Tunisia sijoittui kisoissa nelj\xc3\xa4nneksi._NEWLINE_Tunisia on osallistunut olympialaisiin vuodesta 1960 alkaen. Se on saanut yhteens\xc3\xa4 kymmenen mitalia, joista pitk\xc3\xa4nmatkanjuoksija Mohammed Gammoudi on tuonut nelj\xc3\xa4._NEWLINE_Koripallossa Tunisian koripallomaajoukkue eteni ensimm\xc3\xa4ist\xc3\xa4 kertaa koripallon MM-kisoihin vuonna 2010, jossa Tunisian j\xc3\xa4i alkulohkoon. Sen sijaan koripallon Afrikan-mestaruuskilpailuissa Tunisia voitti ensimm\xc3\xa4isen mestaruutensa vuonna 2011.\n_START_SECTION_\nKoulutus\n_START_PARAGRAPH_\nAikuisv\xc3\xa4est\xc3\xb6n lukutaito vuonna 2008 oli 77,6 prosenttia. Koulutukseen on panostettu voimakkaasti ja siihen k\xc3\xa4ytet\xc3\xa4\xc3\xa4n kuusi prosenttia bruttokansantuotteesta. 6\xe2\x80\x9316-vuotiailla lapsilla on ollut oppivelvollisuus vuodesta 1991. Tunisia sijoittui sijalle 17 korkeamman koulutuksen sarjassa ja oli 21. peruskoulutuksen sarjassa kansainv\xc3\xa4lisess\xc3\xa4 The World Economic Forum -vertailussa vuosina 2008\xe2\x80\x932009._NEWLINE_Vaikka lapset kotona oppivatkin usein Tunisian arabian, kouluissa opetetaan kuusivuotiaille standardiarabiaa. Kahdeksanvuotiaasta eteenp\xc3\xa4in kouluissa opetetaan ranskaa ja 12-vuotiaille englantia.\n_START_SECTION_\nKansanterveys\n_START_PARAGRAPH_\nVuonna 2010 terveydenhuoltoon k\xc3\xa4ytettiin 3,37 prosenttia bruttokansantuotteesta (Suomi 9,2\xc2\xa0%, OECD 9,5\xc2\xa0%). Vuonna 2009 oli l\xc3\xa4\xc3\xa4k\xc3\xa4reit\xc3\xa4 12,02 ja sairaanhoitajia 33,12 10 000 asukasta kohden. Elinajanodote oli vuonna 2010 76,7 vuotta, miehill\xc3\xa4 72,6 ja naisilla 74,6. Imev\xc3\xa4iskuolleisuus oli 25/1 000 vuonna 2004._NEWLINE_Vuonna 2007 arvioitiin, ett\xc3\xa4 HIV:n kantajia oli noin 0,1 prosenttia aikuisv\xc3\xa4est\xc3\xb6st\xc3\xa4, kaikkiaan noin 3\xc2\xa0700 henke\xc3\xa4. ARVT-l\xc3\xa4\xc3\xa4kityst\xc3\xa4 olisi tarvinnut noin tuhat henke\xc3\xa4, mutta sit\xc3\xa4 sai vain noin kolmannes heist\xc3\xa4.'